Sectia pentru procurori a CSM a hotarat dispunerea unui control al Inspectiei Judiciare la Sectia pentru investigarea infractiunilor in justitie (SIIJ) privind modul de inregistrare, repartizare, precum si prioritizarea solutionarii dosarelor de la data operationalizarii pana pe 1 aprilie.

Totodata, „Sectia pentru procurori a CSM a hotarat ca prin solicitarea repetata a dosarului nr.986/P/2014 („Tel Drum”) aflat in instrumentarea DNA de catre Sectia pentru investigarea infractiunilor in justitie, s-a adus atingere independentei si impartialitatii procurorilor din cadrul Ministerului Public, componenta a autoritatii judecatoresti. De asemenea, s-a constatat ca prin acest demers s-a pus presiune si s-a afectat independenta procurorului de caz din cadrul DNA”, se mai arata in ordinea de zi solutionata a sedintei Sectiei pentru procurori de ieri. Decizia Sectiei de procurori a CSM vine dupa ce procurorul Cristian Ban a cerut, in sedinta, ca Inspectia Judiciara sa faca un control la Sectia de investigare a infractiunilor din Justitie (SIIJ), pe modul cum sunt inregistrate sesizarile si maniera in care sunt prioritizate dosarele,pornind de la cauza „Tel Drum”. Cristian Ban a dat drept exemplu modul in care Sectia de investigare a infractiunilor din justitie a cerut de la DNA, de mai multe ori, transmiterea dosarului „Tel Drum”, in baza unei sesizari anonime inregistrate ca si dosar penal, care s-a dovedit a fi un nume de strada si al unui actor de comedie, arata referatul transmis de procurorul general catre Consiliul Superior al Magistraturii.